Document ID: 32008L0128

KOMISIJAS DIREKTĪVA 2008/128/EK
(2008. gada 22. decembris),
ar ko nosaka īpašus tīrības kritērijus krāsvielām, kuras lieto pārtikas produktos
(Kodificēta versija)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/107/EEK par dalībvalstu tiesību aktu tuvināšanu attiecībā uz pārtikas piedevām, kuras atļauts izmantot cilvēku uzturā (1), un jo īpaši tās 3. panta 3. punkta a) apakšpunktu,
tā kā
(1)
Komisijas 1995. gada 26. jūlija Direktīva 95/45/EK, ar ko nosaka īpašus tīrības kritērijus krā svielām, kuras lieto pārtikas produktos (2) ir vairākas reizes būtiski grozīta (3). Skaidrības un praktisku iemeslu dēļ minētā direktīva ir jākodificē.
(2)
Ir nepieciešams izstrādāt tīrības kritērijus visām krāsvielām, kas minētas Eiropas Parlamenta un Padomes 1994. gada 30. jūnija Direktīvā 94/36/EK par krāsvielu lietošanu pārtikas produktos (4).
(3)
Ir nepieciešams ņemt vērā krāsvielu specifikācijas un analīžu metodes, kā to nosaka Pārtikas kodekss, kā to sagatavojusi Apvienotā FAO/WTO ekspertu komiteja par pārtikas piedevām (JECFA).
(4)
Pārtikas piedevas, ko iegūst ar ražošanas metodēm vai no izejmateriāliem, kas ievērojami atšķiras no tā, ko ir novērtējusi Pārtikas zinātniskā komiteja, vai no tā, kas minēts šajā direktīvā, būtu jāiesniedz drošības izvērtēšanai Eiropas Pārtikas nekaitīguma iestādei ar uzsvaru uz tīrības kritērijiem.
(5)
Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu.
(6)
Šai direktīvai nebūtu jāskar dalībvalstu pienākumus attiecībā uz termiņiem direktīvu transponēšanai valsts tiesību aktos, kā izklāstīts II pielikuma B daļā,
IR PIEŅĒMUSI ŠO DIREKTĪVU.
1. pants
Direktīvā 94/36/EK minēto krāsvielu tīrības kritēriji, kas uzskaitīti Direktīvas 89/107/EEK 3. panta 3. punkta a) apakšpunktā, ir noteikti šīs direktīvas I pielikumā.
2. pants
Direktīvu 95/45/EK, kā tā grozīta ar direktīvām, kā izklāstīts II pielikuma A daļā, atceļ, neskarot dalībvalstu pienākumus attiecībā uz termiņiem direktīvu transponēšanai valsts tiesību aktos, kā izklāstīts II pielikuma B daļā.
Atsauces uz atcelto direktīvu uzskata par atsaucēm uz šo direktīvu un lasa saskaņā ar atbilstības tabulu, kas atrodas III pielikumā.
3. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2008. gada 22. decembrī

Labels: 0
17
15